2020-2021-мĕш вĕренÿ çулĕ

Шкул шайĕнчи олимпиада

Чăваш чĕлхипе литератури (Чăваш шкулĕ)

8 класс

Ыйтусем

Олимпиада ирттермелли вăхăт – 90 минут

Кашни ыйтăва тĕрĕс хуравласан чи нумаййи 50 балл пухма пулать

1.*Шывра исленнĕ чĕн пиçиххи час татăлмасть.* Анлă сăмах майлашăвĕ тупăр. ***Чĕн пиçиххи***  сăмах çаврăнăшне вырăсла куçарăр. Предложенире хутлă сăмах пур-и? *Кашни тĕрĕс хуравшăн - 2 балл. Пĕтĕмпе – 6 балл.*

*2.Пăт пуканĕ пĕчĕккĕ те, хул хушшине кĕмест.* ***Пăт***  *мĕн чухлĕ пулать? Тĕрĕс хуравшăн – 4 балл.*

*3.Ваттисен сăмахĕсене вĕçлĕр.*

*А) Мăйăра кайсан…*

*Ă) Сăпса йăвине…*

*Б) Туман тихан пилĕкне…*

*В) Улмуççие хăрăк туратпа…*

*Г) Икĕ турта хушшине…*

*Кашни тĕрĕс хуравшăн – 2 балл. Пĕтĕмпе 10 балл.*

*4.Тухсан та кĕрсен те алăка хупса çÿре.* Йăнăш тупăр та тÿрлетĕр. *Тĕрĕс хуравшăн – 3 балл.*

*5. Тăри юрла пуçласан юр тăрламаççĕ.* Синтаксис тишкерĕвĕ тăвăр. *Тĕрĕс хуравшăн – 5 балл.*

*6.Чăваш кĕнекине миçемĕш ĕмĕрте «хĕрлĕ ĕне çисе янă»? Тĕрĕс хуравшăн – 4 балл.*

*7. «Мăйраки пĕлĕте перĕнет,*

*Урипе çĕре перĕнмест.*

*Мăйракипе шăйăрать те*

*Çырма тарăнăш йĕр тăвать».*

*Мăн кĕрÿ такмакĕнче пăлана мĕнле илемлĕх мелĕпе кăтартнă? Тĕрĕс хуравшăн - 3 балл.*

*8. «Силпи ялĕ ĕмĕрне*

*Ун пек хĕрсем курас çук!*

*Пĕр чăваш та хăй хĕрне*

*Михетер пек пăхас çук!»*

*Çак сăмахсене кам калать? Прозведени ятне, унăн авторне çырăр. Калаканăн ятне тĕрĕс çырнăшăн – 3 балл. Ячĕпе авторне палăртнăшăн – 4 балл. Пĕтĕмпе – 7 балл.*

*9. «Сцена кулăшĕн ăсти» тесе кама каланă? Тĕрĕс хуравшăн – 3 балл.*

*10.* «Çич хут виç те пĕрре кас». Панă ваттисен сăмахĕн пĕлтерĕшне ăнлантарса парăр. *Тулли хуравшăн - 5 балл.*